Broj: 711-I-490-P-23/22-02-21

Zagreb, 21.siječnja 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3., 4. i 5. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev Ane Šćulac, rukovoditeljice Odjela za opće i pravne poslove trgovačkog društva Istarski vodozaštitni sustav d.o.o.,** za davanjem očitovanja,na 155. sjednici održanoj dana 21. siječnja 2022.g. daje sljedeće

**OČITOVANJE**

**Direktori komunalnih trgovačkih društava kojima su suosnivači jedinice lokalne samouprave, kao obveznicu u smislu ZSSI-a, ne mogu za vrijeme obnašanja navedene javne dužnosti biti članovi Nadzornog odbora trgovačkog društva Istarski vodozaštitni sustav d.o.o., kojem su također suosnivači jedinice lokalne samouprave, jer se u navedenom slučaju ne radi o međusobno povezanim trgovačkim društvima kada je članstvo u nadzornom odboru iznimno dopušteno, sukladno članku 18. stavku 2. ZSSI-a.**

Obrazloženje

Zahtjev za davanjem mišljenja Povjerenstva podnijela je Ana Šćulac, rukovoditeljica Odjela za opće i pravne poslove trgovačkog društva Istarski vodozaštitni sustav d.o.o.U Povjerenstvu je zahtjev zaprimljen 13. siječnja 2022. pod poslovnim brojem 711-U-444-P-23/22-01-5, povodom kojeg se vodi predmet broj P-23/22.

Člankom 8. stavkom 3. i stavkom 4. ZSSI-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Zahtjev u ovom predmetu podnesen je od strane osobe koja nije obveznik postupanja iz članka 3. ZSSI-a, ali se njegov sadržaj odnosi na tumačenje odredbe ZSSI-a, stoga Povjerenstvo povodom podnesenog zahtjeva daje očitovanje.

U svojem zahtjevu podnositeljica navodi kako traži mišljenje ispred navedenog trgovačkog društva. Navodi da je isto javni isporučitelj vodne usluge te da je registrirano za djelatnost javne odvodnje, dok su članovi društva sve jedinice lokalne samouprave s područja Istarske županije te da u Nadzornom odboru društva funkciju obavljaju dva člana koji obavljaju funkciju direktora komunalnih trgovačkih društava osnovanih od strane jedinica lokalne samouprave.

Zaključno, s obzirom na različita tumačenja članka 18. novog ZSSI-a, traži mišljenje Povjerenstva smiju li navedene osobe i dalje biti članovi Nadzornog odbora Istarski vodozaštitni sustav d.o.o., ali bez prava na naknadu, ili uopće ne smiju biti članovi Nadzornog odbora.

Člankom 3. stavkom 1. podstavkom 40. ZSSI-a propisano je da su predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio te predsjednici i članovi uprava trgovačkih društava koji su u većinskom vlasništvu trgovačkih društava u kojima većinski udio ima jedinica lokalne i područne (regionalne) samouprave, obveznici navedenog Zakona, stoga su direktori trgovačkih društava koja obavljaju komunalnu djelatnost, osnovani od strane jedinica lokalne samouprave, obveznici u smislu odredbi navedenog Zakona.

Člankom 18. stavkom 1. ZSSI-a propisano je da obveznici ne mogu biti članovi uprave ili upravnih odbora i nadzornih odbora trgovačkih društava. Člankom 18. stavak 2. ZSSI-a, propisano je da iznimno od stavka 1. toga članka, obveznici mogu biti članovi dvaju nadzornih odbora povezanih trgovačkih društava, ali bez prava na naknadu.

Odredbom članka 473. Zakona o trgovačkim društvima („Narodne novine“ broj: 111/93., 34/99., 121/99., 52/00., 118/03., 107/07., 146/08., 137/09., 125/11., 152/11., 111/12., 68/13., 110/15., 40/19. i 34/22) definirana su povezana trgovačka društva kao pravno samostalna društva koja u međusobnom odnosu mogu stajati kao društvo koje u drugome društvu ima većinski udio ili većinsko pravo u odlučivanju, ovisno i vladajuće društvo, društva koncerna, društva s uzajamnim udjelima i društva povezana poduzetničkim ugovorima.

Iz zahtjeva za mišljenje proizlazi da su direktori trgovačkih društava u suvlasništvu jedinica lokalne samouprave, koja trgovačka društva obavljaju komunalnu djelatnost, ujedno članovi Nadzornog odbora trgovačkog društva Istarski vodozaštitni sustav d.o.o., kojem su suosnivači također jedinice lokalne samouprave.

S obzirom da se u zahtjevu navodi kako navedena komunalna trgovačka društva nisu suosnivači trgovačkog društva Istarski vodozaštitni sustav d.o.o., kao niti obratno, ne bi se radilo o međusobno povezanim društvima, slijedom čega nije ispunjena pretpostavka iznimne dopuštenosti članstva u nadzornom odboru iz članka 18. stavka 2. ZSSI-a.

Stoga direktori komunalnih trgovačkih društava kojima su suosnivači jedinice lokalne samouprave ne mogu za vrijeme obnašanja navedene javne dužnosti biti članovi Nadzornog odbora trgovačkog društva Istarski vodozaštitni sustav d.o.o.

Slijedom svega navedenog, Povjerenstvo je dalo očitovanje kao što je navedeno u izreci ovog akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Podnositeljici, putem dostavljene e-mail adrese
2. Objava na internetskoj stranici Povjerenstva
3. Pismohrana